6.9.2022
EL
Επίσημη Εφημερίδα της Ευρωπαϊκής Ένωσης
C 342/75 Τετάρτη 16 Φεβρουαρίου 2022
46.
θεωρεί ότι είναι υψίστης σημασίας να οικοδομηθεί ευρεία δημόσια συναίνεση όσον αφορά τα έργα υπεράκτιων ανανεώσιμων πηγών ενέργειας με τη συμμετοχή τοπικών παραγόντων, ώστε να αυξηθεί η αποδοχή του κοινού για την υπεράκτια αιολική ενέργεια και τις μεγάλες υποδομές που απαιτούνται· ζητεί τη διαφανή και ουσιαστική συμμετοχή των παράκτιων κοινοτήτων, συμπεριλαμβανομένων εκείνων που βρίσκονται στις πλέον περιφερειακές περιοχές και τα νησιά, καθώς και άλλων ενδιαφερόμενων φορέων· τονίζει πόσο σημαντικό είναι να αυξηθεί η εμπιστοσύνη του ευρέος κοινού στην ικανότητα των ανανεώσιμων πηγών ενέργειας να επιτύχουν ενεργειακή ανεξαρτησία και να διασφαλίσουν τον ενεργειακό εφοδιασμό· ενθαρρύνει την Επιτροπή και τα κράτη μέλη να αναπτύξουν υπηρεσίες μίας στάσης με εξορθολογισμένη πληροφόρηση σχετικά με τις χρηματοδοτικές δυνατότητες για σχέδια επίδειξης για πρωτοποριακές τεχνολογίες υπεράκτιων ανανεώσιμων πηγών ενέργειας· Ευθυγράμμιση των θαλάσσιων χωροταξικών σχεδίων με τα εθνικά σχέδια για την ενέργεια και το κλίμα 47. σημειώνει ότι ο συνολικός χώρος που απαιτείται για να διασφαλιστεί ότι θα επιτευχθούν οι στόχοι όσον αφορά τη δυναμικότητα υπεράκτιας αιολικής ενέργειας στη Βόρεια Θάλασσα για το 2050, αναμένεται να είναι 2,8 %· πιστεύει ακράδαντα ότι η συμμετοχή των φορέων υλοποίησης έργων υπεράκτιων ανανεώσιμων πηγών ενέργειας σε πρώιμο στάδιο της διαδικασίας θα συμβάλει στην επιτυχή κατανομή του θαλάσσιου χώρου· τονίζει ότι η κατανομή του χώρου θα πρέπει να είναι αποτέλεσμα κοινού θαλάσσιου χωροταξικού σχεδιασμού και ολοκληρωμένης διαχείρισης των παράκτιων ζωνών που υπερβαίνει τα εθνικά σύνορα· ζητεί να ακολουθείται διαφανής διαδικασία και να είναι προσβάσιμα τα περιφερειακά θαλάσσια χωροταξικά σχέδια, προκειμένου να διευκολυνθεί μια έγκαιρη και χωρίς αποκλεισμούς προσέγγιση για όλους τους ενδιαφερόμενους φορείς· 48. εφιστά την προσοχή στις συστάσεις του χρηματοδοτούμενου στο πλαίσιο της πρωτοβουλίας «Ορίζων 2020» έργου για την πολλαπλή χρήση στις ευρωπαϊκές θάλασσες, το οποίο διερευνά τις δυνατότητες πολλαπλής χρήσης στις ευρωπαϊκές θάλασσες σε πέντε θαλάσσιες λεκάνες της ΕΕ· υπενθυμίζει ότι, σύμφωνα με τις κατευθυντήριες γραμμές του, η βιώσιμη ανάπτυξη των ωκεανών δεν μπορεί πλέον να βασίζεται σε μια μονοτομεακή διαχείριση, αλλά απαιτεί μια πιο ολιστική, ολοκληρωμένη προσέγγιση, η δε πολλαπλή χρήση δεν περιορίζεται στην κοινή χρήση του «ίδιου» θαλάσσιου χώρου, αλλά θα πρέπει να περιλαμβάνει κοινή χρήση υποδομών και άλλων στοιχείων παγίου κεφαλαίου, καθώς και κοινές δραστηριότητες· 49.
υπογραμμίζει ότι επείγει να εξασφαλιστεί επαρκής χώρος για την ανάπτυξη υπεράκτιων ανανεώσιμων πηγών ενέργειας και θεωρεί ότι θα πρέπει να διευκολύνεται προορατικά η κάλυψη αναγκών πολλαπλής χρήσης και να παρέχονται κίνητρα μέσω δημόσιων ρυθμιστικών αρχών και αντίστοιχων προγραμμάτων στήριξης, κατά τρόπο που να υπερβαίνει κατά πολύ τις απλές λύσεις χωροταξικού σχεδιασμού· σημειώνει ότι, κατά την ανάπτυξη των θαλάσσιων χωροταξικών σχεδίων τους, ζητήθηκε από τα κράτη μέλη να επιδιώξουν όχι μόνο τα βέλτιστα διαθέσιμα δεδομένα και την ευρεία συμμετοχή του κοινού, αλλά και ευκαιρίες συνύπαρξης των θαλάσσιων δραστηριοτήτων· 50. σημειώνει ότι, σύμφωνα με τον κανονισμό (ΕΕ) 2018/1999, τα κράτη μέλη όφειλαν να υποβάλουν τα εθνικά τους σχέδια για την ενέργεια και το κλίμα (ΕΣΕΚ) έως τις 31 Δεκεμβρίου 2019 και υποχρεούνται να υποβάλλουν έκθεση προόδου ανά διετία· σημειώνει ότι, σύμφωνα με την οδηγία 2014/89/ΕΕ, τα κράτη μέλη όφειλαν να καταρτίσουν θαλάσσια χωροταξικά σχέδια έως τις 31 Μαρτίου 2021· εκφράζει τη δυσαρέσκειά του για το γεγονός ότι δεν έχουν ακόμη υποβάλει όλα τα κράτη μέλη τα θαλάσσια χωροταξικά τους σχέδια και παροτρύνει την Επιτροπή να αναλάβει δράση· επισημαίνει τον κίνδυνο ασυμβατότητας των ΕΣΕΚ και των θαλάσσιων χωροταξικών σχεδίων όσον αφορά την κατανομή του χώρου· τονίζει ότι απαιτείται επειγόντως ευθυγράμμιση της οδηγίας για τον θαλάσσιο χωροταξικό σχεδιασμό και του κανονισμού για τα ΕΣΕΚ, καθώς και άλλης σχετικής ενωσιακής νομοθεσίας· παροτρύνει τα κράτη μέλη να συντονίσουν άμεσα τις ενέργειές τους επί του ζητήματος και να καταρτίσουν σχέδια για την ανάπτυξη υπεράκτιας ενέργειας για το 2030 και για την περίοδο μετά το 2030· 51. επικροτεί, εν προκειμένω, τον στόχο της στρατηγικής να παράσχει ένα μακροπρόθεσμο πλαίσιο που θα προωθεί την υγιή συνύπαρξη μεταξύ υπεράκτιων υποδομών και άλλων χρήσεων του θαλάσσιου χώρου και θα συμβάλλει στην προστασία του περιβάλλοντος· 52. καλεί την Επιτροπή και τα κράτη μέλη να υιοθετήσουν μια πλήρη και ολιστική προσέγγιση με βάση τον κύκλο ζωής κατά τον σχεδιασμό και την ανάπτυξη δυναμικότητας υπεράκτιων ανανεώσιμων πηγών ενέργειας από 300 GW σε 450 GW έως το 2050· 53. καλεί την Επιτροπή να διενεργήσει ανάλυση των επιπτώσεων του παροπλισμού των υπεράκτιων εγκαταστάσεων και να υιοθετήσει, εάν είναι απαραίτητο, μια στρατηγική της ΕΕ για τον βιώσιμο παροπλισμό των υπεράκτιων υποδομών, προκειμένου να ελαχιστοποιηθούν οι περιβαλλοντικές, σχετικές με την ασφάλεια και οικονομικές επιπτώσεις· υπογραμμίζει ότι μια τέτοια στρατηγική θα πρέπει να περιλαμβάνει την αποσυναρμολόγηση των υφιστάμενων υποδομών και να καλύπτει μελλοντικές δραστηριότητες παροπλισμού· τονίζει ότι ένα μελλοντικό νομικό πλαίσιο σε επίπεδο ΕΕ είναι απαραίτητο μόνο εάν η ανάλυση καταδείξει ότι το ισχύον νομικό πλαίσιο και οι νομικές πράξεις στα κράτη μέλη της ΕΕ παρουσιάζουν σημαντικές αδυναμίες· προτρέπει την Επιτροπή να θεσπίσει ένα απλό πλαίσιο παρακολούθησης που θα μπορεί να διασφαλίσει τη διαφανή και αποτελεσματική υποβολή εκθέσεων προόδου όσον αφορά την ανάπτυξη υπεράκτιων ανανεώσιμων πηγών ενέργειας, στις οποίες θα καταδεικνύεται εάν τα κράτη μέλη βρίσκονται σε σωστή πορεία για να επιτύχουν τους στόχους ενεργειακής δυναμικότητας για το 2030 και το 2050· πιστεύει ότι η Επιτροπή θα πρέπει να υποβάλει έκθεση στο Κοινοβούλιο, σύμφωνα με τις απαιτήσεις υποβολής εκθέσεων βάσει της οδηγίας για τις ανανεώσιμες πηγές ενέργειας, σχετικά με το κατά πόσον η ανάπτυξη των υπεράκτιων ανανεώσιμων πηγών ενέργειας βρίσκεται στη σωστή πορεία·